กลต.ลุยดึงธุรกิจภูธรระดมทุน
ก.ล.ต. ชูนโยบายดึงธุรกิจที่มีศักยภาพในแต่ละจังหวัดทั่วประเทศ เข้าระดมทุนเพื่อโตพร้อมหนุน บล.ทำธุรกิจค่าเงิน
9 มี.ค. 2555

ก.ล.ต. ชูนโยบายดึงธุรกิจที่มีศักยภาพในแต่ละจังหวัดทั่วประเทศ เข้าระดมทุนเพื่อโตพร้อมหนุน บล.ทำธุรกิจค่าเงิน
นายวรพล โสคติยานุรักษ์ เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยหลังการประชุมร่วมกับสมาคมบริษัทหลักทรัพย์ (บล.) ประจำไตรมาสแรกปี 2555 ว่า ก.ล.ต. กำลังขับเคลื่อนนโยบายให้ตลาดทุนสร้างประโยชน์และคุณค่าให้แก่ภาคอุตสาหกรรมและประชาชนทุกภาคส่วนอย่างแท้จริง และขอให้ บล.ร่วมขับเคลื่อนนโยบายดังกล่าวด้วย 
ทั้งนี้ ก.ล.ต.มีแผนที่จะดำเนินโครงการสนับสนุนให้กิจการที่มีศักยภาพของแต่ละจังหวัดใช้ประโยชน์จากตลาดทุนในการขยายธุรกิจโดยการระดมทุนจากประชาชน ซึ่งนอกจากจะทำให้ธุรกิจสามารถขยายตัวได้ด้วยต้นทุนที่เหมาะสมแล้ว ยังทำให้ประชาชนในจังหวัดนั้นสนใจเข้ามีส่วนร่วมลงทุนถือหุ้นในธุรกิจดังกล่าว และต้องการหาความรู้เกี่ยวกับการลงทุนและตลาดทุน ซึ่งจะเป็นโอกาสของบริษัทหลักทรัพย์ในการให้ความรู้ความเข้าใจการลงทุนแก่ประชาชน และทำให้ธุรกิจมีความเข้าใจการระดมทุนในตลาดทุนด้วย สุดท้ายตลาดทุนจะสามารถทำหน้าที่กระจายความเติบโตทางเศรษฐกิจไปสู่ทุกภูมิภาคทั่วประเทศได้อย่างทั่วถึง
นายวรพล กล่าวว่า ก.ล.ต.พร้อมสนับสนุนให้ บล.มองหาช่องทางที่จะทำธุรกรรมให้หลากหลายขึ้น เช่น การมีส่วนร่วมในตลาดตราสารหนี้และการทำธุรกรรมเกี่ยวกับอัตราแลกเปลี่ยนเงินตราต่างประเทศ ในส่วนที่เกี่ยวกับการทำธุรกิจของบริษัทหลักทรัพย์ โดยเฉพาะอย่างยิ่งในอนาคตที่ตลาดจะมีการเชื่อมโยงกัน การซื้อขายหลักทรัพย์ข้ามประเทศจะมีเพิ่มขึ้น และบริษัทหลักทรัพย์จะต้องมีธุรกรรมแลกเปลี่ยนเงินตรามากขึ้น หากสามารถดำเนินการเองได้ จะทำให้สามารถลดต้นทุนและลดระยะเวลาได้ ซึ่ง ก.ล.ต.จะประชุมหารือกับธนาคารแห่งประเทศไทยต่อไป
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย กล่าวว่า สมาคมจะร่วมมือกับ ก.ล.ต. ในการพัฒนาตลาดทุนเพื่อให้เป็นแหล่งระดมทุนที่มีประสิทธิภาพและเกิดประโยชน์ต่อภาคเศรษฐกิจจริง และเป็นทางเลือกในการลงทุนที่สร้างมูลค่าสำหรับการออมของประชาชนทั่วไป โดยสมาคมได้มุ่งเน้นให้สมาชิกเสริมสร้างศักยภาพในการแข่งขันทางด้านคุณภาพและเตรียมพร้อมกับการซื้อขายหลัก ทรัพย์ข้ามประเทศ
นอกจากนี้ ยังได้ส่งเสริมให้บริษัทสมาชิกดำเนินธุรกิจอย่างมีจรรยาบรรณและทำบทวิเคราะห์ เพื่อให้ความรู้แก่ผู้ลงทุนไทยมากยิ่งขึ้น